Source: https://beta.e-justice.europa.eu/372/SK/family_mediation?GERMANY&init=true&member=1
Timestamp: 2019-09-15 10:45:55+00:00
Document Index: 1696584

Matched Legal Cases: ['súd ', '§ 135', 'Súd ', '§ 150', '§ 156', '§ 81', 'súd ', 'súd ']

Krátky úvod k mediácii v manželských veciach v Nemecku
Výňatok z brožúry o „manželskom práve“ („Eherecht“), ktorú vydalo spolkové ministerstvo spravodlivosti a ochrany spotrebiteľov (Bundesministerium der Justiz und für Verbraucherschutz), s. 73:
„6.2.5 Mediácia v manželských veciach
Pri rozluke a rozvode si účastníci často želajú konsenzuálne vysporiadanie rodinných vzťahov. V takých prípadoch predstavuje mediačné konanie ideálnu alternatívu súdneho konania.
Zákonný rámec pre mediáciu bol vytvorený zákonom o mediácii (Mediationsgesetz), ktorý nadobudol platnosť 26. júla 2012.
Pri mediácii sa dotknuté osoby s pomocou neutrálnej osoby, ktorá nie je povolaná rozhodovať – mediátorky alebo mediátora – usilujú dospieť ku konsenzuálnemu riešeniu svojho sporu, a za toto riešenie nesú samy zodpovednosť.
Na rozdiel od súdneho konania možno ako základ riešenia, ktoré je presne prispôsobené príslušnému sporu, určiť a zohľadniť skutočné záujmy a potreby účastníkov. Také riešenie môže konkrétne záujmy účastníkov zohľadniť lepšie ako súdne rozhodnutie. Preto býva účastníkmi ľahšie prijímané a je spravidla trvalejšej povahy. Možné sú napr. zmluvné dohody o výživnom, majetku, vlastníctve, zodpovednosti rodičov alebo styku s deťmi.
V rozvodovom konaní môže súd manželom nariadiť, aby sa samostatne alebo spoločne zúčastnili bezplatného informačného stretnutia o mediácii alebo inej možnosti mimosúdneho riešenia sporov v prejednávaných súvisiacich veciach [1] s pomocou osoby alebo subjektu ustanovených súdom, a predložili o tom potvrdenie [§ 135 zákona o konaní vo veciach rodiny a v záležitostiach nesporového konania (Gesetz über das Verfahren in Familiensachen und in den Angelegenheiten der freiwilligen Gerichtsbarkeit; ďalej len „FamFG“)]. Nariadenie súdu nemožno presadiť donucovacími prostriedkami. Súd však môže nerešpektovanie tohto nariadenia zohľadniť pri rozhodovaní o rozdelení trov konania (§ 150 ods. 4 FamFG).“
Podľa § 156 ods. 1, tretej a piatej vety a § 81 ods. 2 bodu 5 FamFG platí to isté pre záležitosti týkajúce sa detí: aj v tomto prípade môže súd nariadiť, aby sa rodičia zúčastnili na informačnom stretnutí o mediácii alebo o inej možnosti mimosúdneho riešenia sporov. Nariadenie nemožno presadiť donucovacími prostriedkami, ale nerešpektovanie nariadenia môže súd zohľadniť pri rozhodovaní o rozdelení trov konania.
Odkazy na nemecké internetové stránky, na ktorých možno nájsť mediátorov pre rodinné veci
Mediation bei internationalen Kindschaftskonflikten (MiKK e. V.), Fasanenstraße 12, 10623 Berlín, Nemecko (mediácia v medzinárodných sporoch týkajúcich sa detí)
– Zentrale Anlaufstelle für grenzüberschreitendenKindschaftskonflikte beim Internationalen Sozialdienst im Deutschen Verein (ZAnK), Michaelkirchstraße 17/18, 10179 Berlín, Nemecko (mediácia v cezhraničných sporoch týkajúcich sa detí)
Odkazy na nemecké internetové stránky, kde možno získať informácie o mediácii v manželských veciach alebo mediácii vo všeobecnosti
Bundesverband Mediation e.V. (BM), Wittestr. 30 K, 13509 Berlín
– Bundes-Arbeitsgemeinschaft für Familien-Mediation e.V. (BAFM), Spichernstraße 11, 10777 Berlín
Odkazy na nemecké právne predpisy v oblasti mediácie v manželských veciach
– Bundesministerium der Justiz und für Verbraucherschutz, Mohrenstraße 37, 10117 Berlín
– zákon o podpore mediácie a iných foriem mimosúdneho riešenia sporov (Gesetz zur Förderung der Mediation und anderer Verfahren der außergerichtlichen Konfliktbeilegung) [BGBl. (Bundesgesetzblatt, Spolkový úradný vestník) 2012, časť I č. 35 z 25. júla 2012]
[1] K súvisiacim veciam patria napr. spory týkajúce sa majetkových pomerov, dôchodkového vysporiadania, výživného, domácnosti manželov a nákladov na domácnosť.
Posledná aktualizácia: 03/11/2017